Accidentul grav petrecut vineri noaptea pe DN 79, lângă satul bihorean Gepiu, a fost provocat de un bărbat de 34 de ani din judeţul Harghita, care conducea un BMW seria 7 cu volan pe dreapta şi a ieşit în depăşirea unui TIR într-o zonă în care această manevră era interzisă.

Potrivit comisarului şef Alina Fărcuţa, purtător de cuvânt al Poliţiei Bihor, bărbatul de 34 de ani din municipiul Gheorgheni, Harghita, circula pe direcţia Salonta-Oradea şi "s-a angajat în depăşirea unui autotren cu semiremocă în zona de acţiune a indicatorului rutier "depăşirea interzisă" şi încălcând marcajul longitudinal continuu aferent sensului de mers".

Ieşit pe contrasens, BMW-ul s-a lovit frontal de un alt BMW, înmatriculat în Bihor şi condus regulamentar de un tânăr de 24 de ani din comuna Cefa. "În urma impactului, primul autoturism a fost proiectat în semiremorca autotrenului, iar ulterior ambele autoturisme au ajuns în şanţul din partea stângă a sensului de deplasare Salonta-Oradea", a declarat Fărcuţa, pentru BIHOREANUL.

Impactul dintre cele două maşini a fost devastator, iar părţi din autoturisme au sărit în toate direcţiile. În plus, accidentul a dus la moartea a doi tineri: bihoreanul aflat la volanul BMW-ului care mergea spre Salonta, respectiv pasagerul din stânga al şoferului vinovat de accident, un tânăr de 32 de ani, din Gheorgheni.

În plus, pasagerul din dreapta al BMW-ului cu numere de Bihor, un alt tânăr de 24 de ani din Cefa, a fost proiectat din maşină şi a suferit răni grave, fiind acum internat la Spitalul Judeţean. Potrivit dr. Dacian Juca, purtătorul de cuvânt al Unităţii de Primire a Urgenţelor şi SMURD Bihor, tânărul are o fractură de stern şi o fractură de bază de craniu.

În urma accidentului, medicii SMURD au mai dus la spital o victimă, însă aceasta nu a necesitat internare, iar în noaptea de vineri spre sâmbătă a plecat acasă. În plus, alte două persoane – şoferul TIR-ului şi un pasager din autocamion – au primit îngrijiri la locul accidentului, dar nu au suferit leziuni pentru care să fie transportate la spital.

Citeşte pe această temă şi articolul:

Accident cu șase victime pe DN 79, în Bihor. Două persoane au murit, trafic blocat (FOTO)